Foto: George Călin/ Inquam Photos

„O eroare”, un document introdus „din greșeală”, dar vai! nici vorbă să vă umblăm la pensii, cum v-ați putut închipui așa ceva?

Răsuflăm ușurați, iată ministrul Olguța Vasilescu ne-a dat asigurări că nici prin cap nu le trece - nici dumneaei, nici doamnei Dăncilă - să naționalizeze pensiile private. Șeful de la Prognoză își pune cenușă în cap, făceau simulări și le-a scăpat mâna, cum ne-am putea imagina că Guvernul plănuiește să dea atacul la pensiile cetățenilor? Îl așteptăm pe Liviu Dragnea să ne asigure că suntem reduși mintal dacă ne închipuim că dumnealui a avut vreodată un gând să ne fure un capăt de ață.

De câte ori am văzut acest „modus operandi” la guvernarea PSD-ALDE? (doar în arhiva Republica.ro am găsit circa 30 de articole referitoare la naționalizarea pensiilor private, încercări „pe surse” și retractări „oficiale” din partea diverșilor oficiali guvernamentali). Aceste atacuri în valuri la portofel sunt inspirate din modul de operare al șuților de pe autobuz. Ce, domne, m-am sprijinit și eu! Nu mai poate omul să-și odihnească mâna în buzunarul altuia, băi, ce s-a înrăit lumea! Ce, te-am furat io? Doar mă uitam câți bani mai ai, săracule!

Tupeul lor de șarlatani mizează pe acceptarea placidă a statutului de victimă din partea celor jumuliți. Poate la început mai țipă vreunul prin autobuz, în final vor ajunge cu toții să-și bage capul între umeri, filosofând a pagubă: „Asta-i viața!” Adică dacă nu te fură ăștia, te fură alții, măcar ăștia îți mai lasă ceva mărunțiș în buzunare.

Noi, aici, ne permitem să nu facem pe proștii: Liviu Dragnea vrea banii noștri. Sunt prea mulți în fondul de pensii private pentru ca PSD-ALDE să nu încerce să dea atacul la această rezervă a cetățenilor. N-au făcut-o ieri, măcar au încercat. Nu reușesc azi, mai încearcă și mâine. Ei au tot timpul din lume la dispoziție: sondajele pe care și le comandă periodic le arată un PSD eternizat la guvernare, semn că această țară merită să fie furată. De partea cealaltă - oameni obosiți sau pur și simplu dezinteresați; victime placide bune de buzunărit; zambile pe care „nu le interesează politica”, pentru că știu ele că „toți sunt la fel”; pe fraieri e și păcat să nu-i furi.

Prin urmare, ultimul atac din seria începută în urmă cu un an și jumătate la pensiile private s-a oprit după ce cineva s-a prins că e groasă și informația a ajuns în presă. Asta nu înseamnă că s-a terminat aici. Actuala guvernare ne va frăgezi din „eroare” în „eroare” până vom rămâne fără niciun leu în cont: pentru că o dată n-ar „greși” pe banii lor; o dată nu ar tăia din pensiile lor speciale; o dată n-ar greși un zero în minus la contractele lor cu statul.

Așadar, cei care mai aveți o fărâmă de interes pentru ce se întâmplă cu banii dvs., până la prima stație, mâna pe portofel!